CELEX: 32020R2012
Language: ro
Date: 2020-08-05 00:00:00
Title: Regulamentul delegat (UE) 2020/2012 al Comisiei din 5 august 2020 de modificare a Regulamentului delegat (UE) 2018/161 de stabilire a unei excepții de minimis de la obligația de debarcare pentru anumite activități de pescuit de specii pelagice mici în Marea Mediterană, în ceea ce privește perioada de aplicare a acestuia

10.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 415/1
               
            
         REGULAMENTUL DELEGAT (UE) 2020/2012 AL COMISIEI
         din 5 august 2020
         de modificare a Regulamentului delegat (UE) 2018/161 de stabilire a unei excepții de minimis de la obligația de debarcare pentru anumite activități de pescuit de specii pelagice mici în Marea Mediterană, în ceea ce privește perioada de aplicare a acestuia
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (7)
         întrucât:
         
                     (1)
                  
                  
                     Regulamentul (UE) nr. 1380/2013 are ca obiectiv eliminarea treptată a practicii aruncării capturilor înapoi în mare din toate activitățile de pescuit ale Uniunii, prin introducerea unei obligații de debarcare pentru capturile de specii care fac obiectul unor limite de captură. În Marea Mediterană, aceasta se aplică și capturilor de specii care fac obiectul dimensiunilor minime de referință pentru conservare enumerate în anexa IX la Regulamentul (UE) 2019/1241 al Parlamentului European și al Consiliului (2).
                  
               
                     (2)
                  
                  
                     În conformitate cu articolul 15 alineatul (1) litera (a) din Regulamentul (UE) nr. 1380/2013, obligația de debarcare se aplică pescuitului de specii pelagice mici începând cu 1 ianuarie 2015.
                  
               
                     (3)
                  
                  
                     Pentru a se evita apariția unor costuri disproporționate legate de manipularea capturilor nedorite, Regulamentul delegat (UE) 2018/161 al Comisiei (3) a permis aruncarea înapoi în mare a unui mic procent din capturile de specii care fac obiectul dimensiunilor minime de referință pentru conservare. Regulamentul menționat prevede o excepție de minimis combinată, care se aplică pescuitului de specii pelagice mici în cadrul căruia se utilizează traule pelagice și/sau plase-pungă și se capturează hamsie, sardină, macrou și stavrid în următoarele subzone geografice ale Comisiei Generale pentru Pescuit în Marea Mediterană (CGPM): 1, 2, 5, 6, 7, 8, 9, 10, 11.1, 11.2 și 12 (vestul Mării Mediterane); 17 și 18 (Marea Adriatică) și 15, 16, 19, 20, 22, 23 și 25 (sud-estul Mării Mediterane).
                  
               
                     (4)
                  
                  
                     Regulamentul delegat (UE) 2018/161 urmează să se aplice până la 31 decembrie 2020.
                  
               
                     (5)
                  
                  
                     În mai 2020, Grupul la nivel înalt Pescamed pentru vestul Mării Mediterane (Spania, Franța și Italia), Grupul la nivel înalt Adriatica pentru Marea Adriatică (Italia, Croația și Slovenia) și Grupul la nivel înalt Sudestmed pentru sud-estul Mării Mediterane (Grecia, Italia, Cipru și Malta), având un interes direct de gestionare a pescuitului de specii pelagice mici în Marea Mediterană, au prezentat dovezi științifice pentru a solicita prelungirea excepției de minimis prevăzute în Regulamentul delegat (UE) 2018/161.
                  
               
                     (6)
                  
                  
                     În mai 2020, un grup de lucru la nivel de experți din cadrul Comitetului științific, tehnic și economic pentru pescuit (CSTEP) a examinat dovezile științifice prezentate și a considerat că pentru prelungirea excepției de minimis ar fi necesare dovezi suplimentare, în particular în ceea ce privește nivelul capturilor aruncate înapoi în mare raportate în cadrul activităților de pescuit în cauză.
                  
               
                     (7)
                  
                  
                     În iunie 2020, cele trei grupuri la nivel înalt ale statelor membre au prezentat dovezi suplimentare pentru a răspunde observațiilor formulate de grupul de lucru la nivel de experți din cadrul CSTEP. În lumina dovezilor suplimentare prezentate, CSTEP a concluzionat (4) că erau îndeplinite criteriile științifice care justifică prelungirea excepției de minimis acordate în temeiul Regulamentului delegat (UE) 2018/161.
                  
               
                     (8)
                  
                  
                     Excepția de minimis prevăzută în Regulamentul delegat (UE) 2018/161 se aplică mai multor specii care sunt capturate în același timp de nave de pescuit la scară mică și în cantități foarte diferite, și care sunt debarcate într-o serie de puncte de debarcare diferite, dispersate geografic de-a lungul coastei, ceea ce face mai dificilă abordarea bazată pe stocuri individuale. Aceste specii fac obiectul dimensiunilor minime de referință pentru conservare enumerate în anexa IX la Regulamentul (UE) 2019/1241.
                  
               
                     (9)
                  
                  
                     Informațiile furnizate în ceea ce privește costurile disproporționate legate de manipularea capturilor nedorite și în ceea ce privește nivelurile capturilor nedorite s-au îmbunătățit. Cu toate acestea, CSTEP remarcă faptul că este în continuare necesară îmbunătățirea colectării de date privind capturile aruncate înapoi în mare. În acest context și pentru a se evita atât apariția unor costuri disproporționate legate de manipularea capturilor nedorite, cât și întreruperea activităților de pescuit în cauză și a activităților economice conexe, Comisia consideră că este oportună prelungirea perioadei de aplicare a excepției de minimis prevăzute în Regulamentul delegat (UE) 2018/161.
                  
               
                     (10)
                  
                  
                     Prin urmare, Regulamentul delegat (UE) 2018/161 trebuie modificat în consecință.
                  
               
                     (11)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicare. Cu scopul de a se asigura securitatea juridică și întrucât Regulamentul delegat (UE) 2018/161 expiră la 31 decembrie 2020, prezentul regulament trebuie să se aplice de la 1 ianuarie 2021,
                  
               ADOPTĂ PREZENTUL REGULAMENT:
         
            Articolul 1
            La articolul 4 din Regulamentul delegat (UE) 2018/161, al doilea paragraf se înlocuiește cu următorul text:
            
               „Se aplică până la 31 decembrie 2023.”
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 354, 28.12.2013, p. 22.
         
            (2)  Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (JO L 198, 25.7.2019, p. 105).
         
            (3)  Regulamentul delegat (UE) 2018/161 al Comisiei din 23 octombrie 2017 de stabilire a unei excepții de minimis de la obligația de debarcare pentru anumite activități de pescuit de specii pelagice mici în Marea Mediterană (JO L 30, 2.2.2018, p. 1).
         
            (4)  Scientific, Technical and Economic Committee for Fisheries (STECF): Evaluation of Joint Recommendations on the Landing Obligation and on the Technical Measures Regulation (STECF-20-04) [Comitetul științific, tehnic și economic pentru pescuit (CSTEP): Evaluare a recomandărilor comune referitoare la obligația de debarcare și la Regulamentul privind măsurile tehnice (CSTEP-20-04)]. Oficiul pentru Publicații al Uniunii Europene, Luxemburg, 2020, https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6